b'\n_START_ARTICLE_\nAhlstrom-Munksj\xc3\xb6\n_START_SECTION_\nAhlstromin ja Munksj\xc3\xb6n yhdistyminen\n_START_PARAGRAPH_\nKuitupaperiyhti\xc3\xb6 Ahlstrom ja erikoispaperivalmistaja Munksj\xc3\xb6 tiedottivat vuoden 2016 lopulla yhdistymisest\xc3\xa4\xc3\xa4n, joka toteutettiin Ahlstrom Oyj:n sulautumisella Munksj\xc3\xb6h\xc3\xb6n. Jo aiemmin vuonna 2013 Munksj\xc3\xb6 oli ostanut Ahlstromilta sen erikoispaperitoiminnot. Alustavasti uuden yhti\xc3\xb6n nimeksi valittiin Ahlstrom-Munksj\xc3\xb6, ja sen kotipaikaksi tuli Suomi p\xc3\xa4\xc3\xa4konttorin sijaitessa Tukholmassa. Ensisijaiseksi listautumispaikaksi yhti\xc3\xb6 valitsi Helsingin p\xc3\xb6rssin rinnakkaislistautumisen ollessa Tukholman p\xc3\xb6rssiss\xc3\xa4. Omistusrakenteeltaan Ahlstrom-Munksj\xc3\xb6st\xc3\xa4 tuli vahvasti suomalainen suurimman omistajan ollessa sijoitusyhti\xc3\xb6 Ahlstr\xc3\xb6m Capital. Ahlstrom-Munksj\xc3\xb6n toimitusjohtajaksi nimitettiin Munksj\xc3\xb6n toimitusjohtaja Jan \xc3\x85str\xc3\xb6m ja hallituksen puheenjohtajaksi puolestaan Ahlstr\xc3\xb6m Capitalin toimitusjohtaja Hans Sohlstr\xc3\xb6m._NEWLINE_Hans Sohlstr\xc3\xb6m valittiin loppuvuodesta 2017 yhti\xc3\xb6n uudeksi toimitusjohtajaksi Jan \xc3\x85str\xc3\xb6min oltua j\xc3\xa4\xc3\xa4m\xc3\xa4ss\xc3\xa4 el\xc3\xa4kkeelle. Sohlstr\xc3\xb6m aloitti teht\xc3\xa4v\xc3\xa4ss\xc3\xa4 huhtikuussa 2018. Samalla yhti\xc3\xb6 p\xc3\xa4\xc3\xa4tti siirt\xc3\xa4\xc3\xa4 p\xc3\xa4\xc3\xa4konttorinsa Suomeen syksyn 2018 aikana._NEWLINE_Ahlstrom-Munksj\xc3\xb6 tiedotti ostavansa yhdysvaltalaisen Expera-yhti\xc3\xb6n 526 miljoonan euron kauppahintaan. Yrityskauppa julkistettiin hein\xc3\xa4kuussa 2018 ja se on tarkoitus toteuttaa vuoden loppuun menness\xc3\xa4. Ahlstrom-Munksj\xc3\xb6lle kaupan arvioitiin tuovan noin kolmanneksen lis\xc3\xa4\xc3\xa4 liikevaihtoa ja samalla kasvattavan yhti\xc3\xb6n asemaa Yhdysvalloissa, jossa Experalla on nelj\xc3\xa4 paperitehdasta ja kaksi sellutehdasta.\n_START_SECTION_\nLiiketoiminta\n_START_PARAGRAPH_\nAhlstrom-Munksj\xc3\xb6 on markkinajohtaja maailmanlaajuisesti tai alueellisesti usealla toimialueellaan: yhti\xc3\xb6 johtaa maailmanlaajuisesti moottorisuodattimissa, hiekkapaperin taustapaperissa, s\xc3\xa4hk\xc3\xb6teknisiss\xc3\xa4 eristepapereissa, pergamenttityyppisess\xc3\xa4 leivinpaperissa sek\xc3\xa4 teipeiss\xc3\xa4. Irrokepaperissa ja koristepaperissa se on Euroopan markkinajohtaja ja teepusseissa maailmanlaajuisesti toisella sijalla. Yhti\xc3\xb6 toimii Euroopassa, Pohjois- ja Etel\xc3\xa4-Amerikassa sek\xc3\xa4 Aasiassa. Suurin osa tuotantolaitoksista sijaitsee Euroopassa._NEWLINE_Ahlstrom-Munksj\xc3\xb6ll\xc3\xa4 on asiakkaita muun muassa autoteollisuudessa, huonekalujen valmistuksessa, rakennusteollisuudessa, terveydenhuollossa ja energiateollisuudessa sek\xc3\xa4 elintarvike- ja juomateollisuudessa.'